ЧЕТИРИНАДЕСЕТАТА ДИНАСТИЯ

Тази история започна към 1500 година преди Христа в Египет, край бреговете на Нил – прозвуча гласът на говорителя.

Пясъци, пясъци, пясъци!  Безкрайна пустиня! А към източния й край – широка пълноводна река, обградена със зелени плодородни брегове. Нил! Майката на Египет. Дарът на хората от Ра, бога на Слън-цето.

Корабът, който плуваше срещу течението на реката, гонен от силния вятър, който допреди малко надуваше платната му, внезапно спря. Платната увиснаха. Мътните води на реката повлякоха кораба надолу по течението.

Това трая само един миг. След това изведнъж прозвучаха силни удари на тимпан и ето, че и трите редици гребла, разположени една над друга, които дотогава се влачеха по водата, започнаха едновременно и ритмично да се издигат във въздуха и да се потопяват във водата. Тогава корабът трепна, спря да се носи надолу, а след това отново тръгна срещу течението, сега вече без помощта на вятъра.

Бум, бум – продължи да бумти тимпанът – Едно, две! Горе, долу! Горе, долу! По-бързо! По-бързо!

На палубата беше тихо и приятно. Там, близо до носа, под просторен балдахин, върху постлано с пъстър килим легло лежеше една красива жена. Тя се подпираше на десния си лакът и гледаше нейде напред. 

Тя имаше властен поглед и буйна черна коса, увенчана с царствения урей [8]. Дълги златни обици висяха на ушите й и блестящи пръстени украсяваха тънките й пръсти.

Две красиви девойки размахваха над главата й ветрила за раздвижване на въздуха. Други стояха наблизо, чакайки заповеди.

Красивата жена обаче не искаше нищо. Тя гледаше нейде напред и не виждаше нищо, защото беше потънала в дълбок размисъл.

–Княгиньо! – се чу внезапно мъжки глас. – Време е! Да поч-
нем ли?

–Да! Да! – отговори княгинята, пробудена сякаш от сън – Поч-
нете!

Сега тя стана от кревата и стъпи на малките си крака. И тя и 
намиращите се на палубата войници и корабни прислужници се обърнаха с лице към носа на кораба и застанаха благоговейно на местата си.

И ето, всред тишината, нарушавана само от глухите удари на тимпана, прозвучаха благоговейните гласове на жреците, които придружени от малък оркестър, запяха тържествено славословие на Нил.

Славословието на Нил беше дълго. То завърши с тържествените думи:

“И славим те ние сърдечно:

Живей ни ти вечно, о, Нил!

И славим те ние всегласно:

Живей ни во веки веков!” [10]

Когато прозвучаха последните думи на химна, в далечината се провидяха покрайнините на Тива.

Сега княгинята се приближи до перилата на палубата, намиращи се на лявата страна на кораба. Тя се вгледа в палмовите горички, по клоните на които с крясък прескачаха  весели маймунки и прелитаха пъстри папагали.

Когато стигнаха съвсем близо до града обаче, нещо привлече вниманието й.

Това беше една група деца, които като че ли играеха на нещо. Когато обаче корабът дойде съвсем близо до тях, тя можа да види, че те с ожесточение грабеха с шепите си кал от брега на реката и я хвърляха върху едно момченце на около десетина години.

–Спрете кораба! – извика княгинята.

Корабът мигновено спря до брега. Тогава княгинята можа да чуе онова, което децата викаха на момченцето, като продължаваха до го обсипват с кал:

–Мръсен евреин! Въшльо! Въшльо!

–Хайде да го хвърлим на крокодилите! – извика едно от децата.

–На крокодилите! – извикаха и другите деца и се нахвърлиха върху момченцето, което отчаяно започна да се брани.

–Спрете! Спрете! Оставете детето! – извика развълнувано княгинята.

Изненаданите немирници учудено погледнаха към кораба и като видяха на носа му знака на фараона и царския урей върху челото на княгинята, пуснаха детето и се пръснаха като стадо диви зверчета.

Когато слезе на брега, княгинята бързо изтича при разплаканото дете и започна да го милва и успокоява, а след това го хвана за ръка и му каза:

–Ела с мен на кораба! Ела да те измия!

Детето послушно я последва на кораба.

Княгинята веднага го разсъблече, сложи го във винаги пълната с топла слънчева вода вана и започна да го мие грижливо.

Не измина минута и потъналото в кал дете се превърна в чисто и хубаво момченце с кожа, много по-светла от тази на египтяните.

–Ха! Какво е това! – извика княгинята, когато започна да го бърше, забелязала на лявото му рамо отпечатъка на царския урей.

Тя се замисли за малко, а след това се огледа наоколо си, като видя, че двете слугини с интерес наблюдаваха детето, тя ги изпрати някъде с някакви поръчки. След това хвана детето за ръка, отведе го под балдахина и му каза:

–Яж! Трябва да си гладен!

Детето колебливо посегна към поставената на масата чиния с грозде, фурми, смокини, сирене и хляб, а след това заяде като гладно.

Княгинята впи погледа си в него. То ядеше, а тя си мислеше:

“А дали не е?”

Когато детето поутоли глада си, тя го запита:

–Как се казваш, мое дете?

–Мойсей – отговори срамежливо то.

–Мойсей! Мойсей! – задъхано зашепна княгинята. – Той е!

–Откъде имаш този знак? – отново запита тя.

–Не зная. Просто така – имам си го.

–Как се казва твоята майка?

–Мириам. Тя пере дрехите на богатите египтяни.

–А баща ти?

–Нямам баща. Майка ми е вдовица.

Княгинята едва можа да сдържи сълзите си. Въпреки това тя се овладя, отведе детето в своята кабина, затвори добре вратата й и едва тогава избухна в плач, започна да прегръща изуменото дете и да му шепне тихо:

–Милото ми дете! Милото! Намерих те най-после! Намерих те!

А след това го обсипа с целувки и завика със сподавен глас:

–Аз съм твоята майка! Мириам не е твоята майка. Тя само те е отгледала, докато аз бях на заточение, далеч от тук….

Изуменото дете само я гледаше с големите си черни очи и не знаеше какво да мисли.

–Да, детето ми! Да! Аз съм твоята майка! Само, че на никого, на никого не бива да казваш това! Рано е още! Нали разбираш? На никого!

Детето колебливо поклати глава:

–Да…Разбрах! Няма да кажа на никого. А на теб мога ли да казвам “мамо”?

–Да! Милото ми! Да!

Щастливата случайност нареди така, че никой освен княгинята не забеляза царствения знак.

Радостната майка побърза да облече детето си в изсушените вече изпрани негови дрешки, а на слугините каза, че го взема при себе си, за да издири неговите родители.

Когато корабът пристигна на пристанището на фараона в града Тива, там вече чакаше носилка, изпратена от двореца. Голяма група войници, командвана от един офицер, съпроводи до двореца княгинята и свитата й, всред която беше и детето.

Срещата на княгинята с фараона стана в една от неговите спални. За разлика от другите му богато мобилирани спални, тази беше обзаведена съвсем скромно. В нея имаше само дървен креват, маса, два стола и малка масичка, върху която фараонът съвсем небрежно беше захвърлил външните атрибути на своята власт: двувърхата тиара, изкуствената брада, перуката и златните одежди. Другите два атрибута – жезълът и мечът – стояха подпрени до стената в един от ъглите на стаята.

Когато влезе вътре, княгинята падна на колене, просна се на пода, опря в него челото си и без да повдигне глава, каза с глас, задавен от плач:

–Привет на теб, о, Хепер-Ка-Ра! Бъди благословен от боговете да живееш хиляди години!

А фараонът, вместо да й отговори със също такъв официален поздрав, се наведе, вдигна я от пода, прегърна я и я целуна нежно по бузата.

–Не, мило дете! Остави тези поздрави! Не те ми трябват, а ти, която ми липсваше толкова дълго време. И не плачи за майка си.

Едва сега княгинята можа да види баща си и едва не ахна от изненада. Той не беше се променил никак. Това беше все същият твърд и мъжествен образ, който тя познаваше още от тогава, когато беше малко дете. Като че ли не десет години бяха изминали, а само десет дни.

Фараонът, като видя изненадата й, се усмихна и каза:

–Е, все пак старея! Животът си върви! Но аз още не съм пътник към царството на Озирис [11], Анубис [12] дълго ще има да ме чака в дома на Благовонията…[13]. Но, хайде, остави това! Я седни тук, до масата да си поприказваме. Разкажи ми как прекара десетте години в онези далечни страни.

–Мили татко, – отвърна княгинята – никак не ми се иска да ти припомням това, но все пак трябва да ти кажа, че ти сам ме изпрати там. И макар че формата на това заточение беше почетна, все пак то си беше заточение. В голямо отчаяние живях аз през тези дълги години, разделена от теб и от майка ми, която си е отишла, докато ме нямаше тук.

–Разбирам, разбирам…. Ти не се осмеляваш да произнесеш и името на твоя любим, от който те разделих. Зная, че ти ме мислиш за много жесток, щом съм можал да постъпя така с теб. Ти обаче не знаеш колко сериозни бяха причините за това. Но друг път ще говорим по този въпрос. Сега разкажи, какво видя и чу през изтеклите десет години.

Като каза това, фараонът се изтегна върху дървеното си легло и се приготви да слуша.

Тогава княгинята седна на единия от столовете, подпря главата си с ръка, опряна на масата, и започна:

–Както знаеш, групата от четири кораба напусна Египет преди десет години. Тя тръгна на юг, през Зеленото море [14], преплува големия Южен залив [15] и, след това се бори дълго с противните ветрове на Хонуните [16], навлезе най-после във Великия Индийски океан. Много време пътувахме ние по него, все на изток и на изток, докато най-после стигнахме до земята на брамините. Голяма земя, огромна земя, с широки, пълноводни реки и високи планини, опиращи в небето, покрити с вечен сняг. Много царства има в тази земя, много народи живеят там…

Дълго говори княгинята. Дълго я слуша фараонът, затворил големите си очи, а когато най-после след полунощ разказът за Индия завърши, фараонът, без да отвори очите си, протегна дясната си ръка и каза спокойно:

–Дай ми свитъците, които получи от тримата раджи.

–Прощавай, татко! Съвсем забравих за тях – каза сконфузено княгинята, излезе от спалнята и когато се върна, подаде три свитъка, а след това се сепна и добави озадачено:

–А ти откъде знаеш за тях?

Фараонът се усмихна загадъчно и без да развива свитъците, със затворени очи прочете гласно съдържанията им.

И трите свитъка гласяха почти едно и също нещо. В тях и тримата раджи поздравяваха своя царствен брат, разказваха за успехите и неуспехите си в управляването на своите царства и накрая завършваха с една и съща фраза: “Копнеем за времето, когато отново ще се срещнем в Небесния дом с нашия Баща. Мирът да обитава в твоята душа!”

Като свърши четенето, фараонът отвори очите си и каза:

–Благодаря, мило дете! Голяма радост ми донесе. Тези трима мои братя са чудни, велики хора. Знам, че те са те посрещнали много добре.

–Да, татко! Аз посетих триста царства там, но царствата на тези трима раджи бяха уредени най-добре от всичките, намиращи се в тази голяма страна. В тях народът живее свободно и щастливо. Но ти откъде познаваш тези раджи? Нали никога не си излизал от Египет?

–Не бързай, не бързай, мила хубавице! Ще разбереш всичко. Сега вече е много късно за други разговори. Време е вече за сън. Утре вечерта ще продължиш своя разказ.

На другата вечер, преди да започне своя разказ, княгинята сложи на масата друг свитък и каза с усмивка:

–Както виждаш, тази вечер не забравих посланието. Само, че ще го прочетеш, след като завърша разказа си.

–Добре, дете! Слушам внимателно.

–В Индия престояхме две години. Когато я напуснахме, корабите ни бяха пълни с подаръци. Дълго, много дълго пътувахме по Източното море, но най-после стигнахме в Китай, във Великата империя на четирите морета. Жълтите хора там ни приеха също добре. Прие ни императорът. От дългия ни престой в тази страна разбрах, че народът там все още живее много трудно и безправно.

Сега фараонът започна да й задава въпрос след въпрос, на които княгинята отговаряше подробно.

Когато полунощ отново превали, фараонът взе свитъка, като този път го разви. Чете го дълго време. Като го изчете, въздъхна и рече:

–Да! Не е лека задачата на тези наши братя всред тлъстите жълти мандарини, при този лукав император, който външно блести от благочестие, но всъщност е изтъкан от лъжа и поквара. Да! Там ще трябва да отидат наши пратеници! Благодаря ти, дъще! Благодаря! Хайде, лека нощ!

На третата вечер княгинята донесе цял куп свитъци. Тя ги остави на масата и започна:

–След Китай тръгнахме за Нипон, за Страната на изгряващото Слънце.  За нещастие Сабек – богът на водните стихии – повдигна сред морето страшна буря, която отвлече на дъното един от нашите кораби, без да можем да спасим нито един от нашите хора.

С натежали сърца и с разкъсани корабни платна ние едва се добрахме до единия от двата острова на Нипон.

Там отначало ни посрещнаха много студено, даже не искаха да ни пуснат да слезем на сушата, но когато императорът научи за нас и видя знака на Ра върху нашите кораби, нареди да ни се разреши да слезем в Нипон и ни покани при себе си.

Той е чудесен човек! Макар че е с бледо лице и не е много едър, аз разбрах, че е една изключителна личност. Някои от неговите помощници също ми направиха силно впечатление.

Не ми се сърди, татко, ако ти кажа, че народът там живее по-добре от нашия. За пълното му задоволяване пречи само това, че земята им е малко. Затова пък хората живеят повече от даровете на морето.

Там все още продължава да управлява една единствена династия, която твърди, че преди нея не е имало друга и че е от небесен произход.

Когато разказът на княгинята за Нипон завърши, фараонът взе свитъците и ги изчете.

Единият от тях беше от императора. В него той го поздравяваше пак като “Небесен брат” и му разказваше за живота в неговата страна.

Другите свитъци бяха от висши сановници. Имаше и свитъци от обикновени граждани, които не заемаха никакво високо обществено положение. На всички обаче обръщението към фараона беше “мили брате!”,  във всичките се споменаваше за Небесния Дом и за това, че когато земните задачи завършат, всеки един от тях с радост ще се прибере в него.

–Така! – каза накрая фараонът с радостна усмивка. –В Нипон работите вървят добре! Дано навсякъде бъде така.

–Татко! Как разбираш какво ти пишат всичките тези хора, като имат различни езици и различни азбуки?

Фараонът не отвърна нищо, а само се усмихна загадъчно.

На четвъртата вечер княгинята донесе не свитъци, а някакви кръгли медни плочки, големи колкото човешка длан. Фараонът този път не изчака разказа на дъщеря си, взе  плочките, дълго време ги разглежда, усмихна се и каза:

–Жалко, жалко! Колко жалко за маите, за моите червени братя.

Княгинята го изгледа отново с учудване, но без да запита нищо, започна своя последен разказ:

–Когато напуснахме Нипон, ние пресякохме голямото Безименно море и като плавахме отначало на изток, а след това на юг, стигнахме до най-южния край на големия двоен континент [17]. Там цареше ужасен студ. Ние всички се облякохме в дрехи, които приготвихме от кожите на животните, които убивахме в крайбрежните гори, докато плувахме край  дългия континент. С големи трудности заобиколихме неговия южен край. На сушата видяхме високи планини с огнени вулкани, а безспирните вихрени ветрове създаваха в морето страшни бури, които потопиха и втори наш кораб. Част от нашите моряци успяха да излязат с плуване на брега. Останалите два наши здрави кораба бяха отвлечени от ветровете на изток, а после на север, край бреговете на дългия континент. Дълго беше нашето пътуване на север, но след като минахме край устието на голямата река-море [18], плувайки дълго време все на север, ние стигнахме най-после до една по-тясна суша, съединяваща южния и северния континенти Меру. Там слязохме от корабите и бяхме посрещнати от големи групи червени хора, които ни взеха в носилки, носени от по двама едри здравеняци и по хубави, настлани с камъни пътища, след недълго пътуване стигнахме в столицата на маите, без никъде по пътя си да видим нито коне, нито коли. Всичко се пренасяше на гърбовете на хората.

Столицата на маите е огромен град всред вековни гори. Царският род на маите се различава по външния си вид от червения народ. Царят и придворните ни приеха много добре и не изразиха никакво учудване от нашето пристигане при тях.

Ние разговаряхме много. Разбрахме, че в тази страна има добри и справедливи закони и че народът там живее добре. Повече подробности за нашето дълго пътуване има в моите записки, които са много големи. Интересно е, че и маите също се смятат за династия, дошла от небето.

Когато и този разказ завърши, фараонът посочи медните плочки и каза:

–Това са пак писма, само че са от мед. Те ми се изпращат от управниците на народа на маите. В тях също се разказва как живеят те и техният народ, какви са успехите в страната им да създадат по-добър живот, но за съжаление завършват с едно мрачно предсказание:

–Какво е то, татко? И аз слушах там за някакви бъдещи нещастия, но не можах да разбера точно какви ще бъдат те.

–Те казват, че ще дойде време, когато в тяхната земя ще нахлуят жестоки хора, облечени в железни дрехи, яхнали коне, които в едната си ръка ще държат кръста на живота, а в другата – меча на смъртта. Тези  жестоки хора, предвождани от други, облечени в черни раса, с изпити лица, носещи големи кръстове, в името на Царя на 
Любовта ще разрушат царството на маите и ще избият червения народ. Това ще бъде краят на света. Жалко! Жалко за маите!

–А ще стане ли това, татко?

–Ще стане! Но това ще бъде чак след четиридесет века. А управниците на маите, те и бегълците от Атлантида, които веднъж преживяха грандиозна катастрофа, сега се държат като баби. Не мога да ги разбера. Ще трябва да се посъветвам с нашия баща Адонай.

След това запита отново:

–През време на пътуването ви картата, която ви дадох, излезе ли вярна?

–Напълно вярна, татко! Тя и живата игла [19] ни показваха нашия път от началото до края му съвършено точно.

–Какво стана след като напуснахте страната на маите?

–Ние прекосихме Атлантическия океан, минахме край плитките места, където някога е съществувала Атлантида, и държейки посока все на изток, след като бурите потопиха и третия ни кораб, стигнахме до Голямата Северна земя [20], минахме край Голямата скала [21], преплувахме Северното море [22], минахме край земята Алащия [23], а когато стигнахме Великото Сирийско море [24], обърнахме на юг и през делтата заплувахме по нашата Велика река, докато стигнахме до Тива.

Корабът ни е пълен с подаръци от различните страни. Аз мисля, че трябва да направим един музей за тях, за да може египетският народ да придобие повече знания за нашата земя, около която ние направихме пълна обиколка.

–Добре, мило дете! Идеята ти е чудесна!

Така завършиха разказите на княгинята.

По-късно, в друг разговор с баща си, княгинята разбра колко голяма грешка беше направила в миналото, като беше залюбила скулптора Йосеф Бен-Йосеф, един от тези ханаански пришълци, чиито прадеди бяха дошли в Египет преди около четири века.

–Ти не знаеш какъв труден проблем е за нас този народ – каза фараонът. –Дошли тук с благосклонното съгласие на моя далечен предшественик фараона Хауфра, те бързо овладяха всички важни правителствени постове и ключови търговски позиции.

–Но нали самите те са роби сега? – запита колебливо княгинята.

–Не! Не са роби! За тях съществуват само някои ограничения. И ще траят дотогава, докато изплатят злото, което са сторили на нашия народ – каза фараонът.

–А защо? Та нали Цафнат Панеах, наричан от евреите Йосеф Бен-Израел – заместникът на фараона Хауфра, преди четири века спаси целия египетски народ от смърт през седемте гладни години? Така ли трябва да се отплащаме на неговия народ?

–Виждам, че не си забравила съветите на своя бивш любим Йосеф бен-Йосеф. Той обаче ти е казал само онова, което му е изнасяло, а е премълчал онова, което не е било в негов интерес.

–Какво е то?

–Това, че когато гладът обхванал целия Египет, Йосеф Бен Израел използувал нещастието за своя облага. Той не постъпил като баща на народа, какъвто трябва да бъде заместникът на фараона, но подлъгал и самия фараон, като му подхвърлил малък дял от всичко онова, което ограбил от египтяните.

–Как? Какво е ограбил той?

–Ето, че не знаеш това. През първата година на глада той им иззел среброто и добитъка срещу житото, което им дал. През втората година той им иззел всичката земя, като не взел само земята на жреците.

–Но нали им дал после жито за посев и наредил да дават на фараона само една пета част от реколтата? – запита княгинята.

–Да, но хората станали роби. Роби на фараона. А преди това били свободни хора. Освен това данъчни агенти станали само евреи и те започнали да обират по-голямата част от реколтата. Затова именно наследникът на фараона Хауфра бързо отменил робството на своя народ и ограничил евреите. Така върви този ред и до ден днешен и аз мисля, че е справедлив.

–Когато ти залюби евреина, повдигна срещу себе си и срещу мен целия народ и цялото жреческо съсловие, онова съсловие, което е най-твърдият орех за всички фараони, което е премахвало не един фараон.

–Но нали ти самият си жрец и то върховен? – запита княгинята.

–Да! Затова, именно, зная каква сила е жреческото съсловие, колко грижливо пази то своите материални интереси. Сегашните жреци не са като своите далечни прадеди, които са дошли от небето.

–От небето ли? Какво значи това? – запита княгинята.

–Точно така! От небето са дошли онези малцина, които са станали ядка на групата човеколюбци, грижеща се за развитието на различните племена и народи.

–А защо техните потомци са се изменили?

–Защото наред с тези небесни хора в този свят съществува и една тъмна сила, която различните народи наричат с различни имена. Тя прави всичко, което й е по силите, да унищожи човека, като си служи с най-различни средства.

–Тогава какъв смисъл има нашия живот, щом ние сме играчка в ръцете на тая тъмна сила?

–Има, има смисъл! Силите на този зъл демон не са безкрайни. Той е по-силен от нас, но по-силен от него е Богът на светлината. Той ще унищожи някога злия демон.

–Ако има такъв добър и всемогъщ бог, защо тогава ние, египтяните, имаме толкова много богове?

–Добре че се интересуваш от тези въпроси. Те обаче са много сложни. Друг път ще си поговорим по-дълго за тях. Знай само, че не един фараон, не един жрец са се опитвали да разяснят на народа истинските основи на религията, но не са успявали, защото винаги е имало други, които не са имали интерес от това.

Затова и аз сега те приемам в тази моя спалня, в която съм сигурен, че няма никакво средство за подслушване, поставено от жреците. Защото, ако бяха ме чули те досега, ако не бях внимавал в думите и в постъпките си, отдавна щях да бъда при Озирис във вид на мумия.

–Разбирам, татко, че да си фараон не е лесна работа! Всъщност това е един много тежък товар. Но нека оставим тази тема за друг път. А сега те моля да погледнеш с добро сърце на една моя лична молба.

–Кажи, детето ми! Всичко, което мога да направя, ще го сторя!

–Аз добре разбирам трудностите на твоето положение – каза княгинята – и се съобразявам с тях. Зная, че не ти беше неизвестно, че имах дете от Йосеф. Когато то се роди, ти ми заповяда да го убия, а после се съгласи да го пусна по Нил в насмолено кошче, за да не нося лично вината за неговата смърт.

–Зная също – прекъсна я фараонът, – че ти уговори със сестрата на Йосеф да пресрещне кошчето и да прибере детето при себе си. Зная също, че в момента то се намира при тебе.

–Как? Нима имаш толкова много ум и очи, та знаеш всичко? – запита изненаданата княгиня.

–Да! Вярно е, че самото ми положение ме задължава да имам много разузнавачи, които са мои очи и уши, но освен тях аз имам и една дарба, която ти си забравила, че имах и в миналото.

–О, да! Забравих, че си ясновидец!

-Ясновидец съм и колкото повече остарявам, толкова повече се усилва тази ми дарба. Затова зная всичко за теб.

–Е, тогава мога ли да доведа детето си при теб? – запита развълнуваната майка.

–Не, мило дете! Разбирам твоята майчинска обич. Разбирам я, но не бива. Ти пак се увличаш от чувствата си, които могат отново да напакостят сега вече не на мен и на тебе, а на детето ти.

–В друг случай, аз ще срещна детето. Ти даже и сега направи голяма грешка, като му каза, че си негова майка.

–Не можах, татко, не можах да издържа след тези десет години.

–Разбирам те, но ти все още не можеш да разбереш, че си дъщеря на фараон. Както и да е, аз ще поема грижата за възпитанието и образованието на детето. Помни обаче, че за всички хора то не е твое дете, а е осиновено от теб. От утре то ще влезе в Дома на Живота.

–Благодаря, татко! – със сълзи на очи продума княгинята и целуна ръката на баща си.

Още на другия ден сутринта княгинята изпрати доверената си прислужница в еврейския квартал:

–Намери къде живее Мириам Бен Йосеф и й кажи, че детето е живо и здраво, но че тя не трябва да знае къде се намира то сега. Достатъчно е да знае, че има кой да се грижи вече за неговото бъдеще. Занеси й тези подаръци. Друг път ще й занесеш още.

След два часа прислужницата се върна.

–Намерих я, - каза тя.  Казах й всичко, което трябваше да й кажа. Изглежда, че е подразбрала нещо, защото не ми се видя много разтревожена.

През целия този ден фараонът беше много зает. При него постоянно имаше най-различни хора – жреци, офицери, войници, граждани, земеделци. Към всички той беше много внимателен и се стараеше да им услужи според възможностите си. Често идваха и съдии, за да поискат съвет по някое трудно дело, което не можеха да решат сами. Някои от жреците се интересуваха от астрономически проблеми, други от религиозни догми, трети от лечебни средства. Фараонът беше истински енциклопедист. Притежаваше знания от различни области и то не повърхностно, а основно и задълбочено. Той прекара доста време и с офицерите в обсъждането на някои погранични въпроси.

Обедната му почивка беше само половин час. Обядът му се състоеше само от три смокини и чаша вода. А след това пак посетители, пак работа. Така чак дотогава, когато слънцето се скри зад пясъците на пустинята.

Едва тогава той се оттегли в своята скромна спалня, след като направи редовната си баня.

Когато пясъчният часовник показа изтичането на един час от изкъпването му, княгинята се осмели да почука на вратата на спалнята му.

За нейно учудване не последва никакъв отговор, но вратата се отвори сама. Когато влезе в стаята, друга врата, намираща се в левия край на стаята, се отвори пак сама и отвътре се чу гласът на фараона:

–Ела, ела тук, дъще!

Стаята, в която княгинята влезе,  беше пълна с най-различни стъклени и порцеланови съдове. На една маса гореше малък мангал, а върху него се намираше котле с някаква течност, която фараонът разбъркваше внимателно със стъклена пръчка.

По стените на стаята висяха връзки с най-различни билки. Въздухът беше изпълнен с горчиви миризми.

–Татко! Кога си станал билкар и знахар? Ти, който си най-добрият лечител на всички болести?

–Ех, дъще, дъще! Нали ти казах, че вече старея. Изминаха годините, когато бях пълен с вътрешна сила и когато само с едно докосване на ръката си лекувах най-различни болести. Сега за тази цел използувам лечебните сили на билките, камъните и металите, като изчаквам и най-благоприятното съчетание на звездите.

–А кога почиваш, зает от изгрев до залез със своите посетители?

Фараонът се усмихна загадъчно.

–Моята почивка е работата. Аз работя и през нощта. Мен ми стигат два-три часа сън.

–Ти винаги си бил неуморим. Аз те помня все зает с нещо. 

Колко пъти даже и мама заспиваше над вечерята, когато те чакаше да дойдеш.

–Така е, мило дете. Забавленията са само за децата и за вътрешнонеизрасналите хора. За сериозния човек щастието лежи в работата, в творчеството, особено когато знае, колко много хора имат нужда от помощ, колко много още са неоправените отношения между хората.

–Татко! – малко колебливо рече княгинята – Може ли пак да ти задам един личен въпрос?

–Може, но е излишен – каза с лека усмивка фараонът. –Има много сериозни причини, за да не ти отговоря. Ти трябва да забравиш евреина Йосеф. За това ти бяха достатъчни десетте години. Аз имам други планове за теб.

–Да не би?….

–Да! След един месец ще се ожениш за твоя брат Усеркаф, който ще стане главен жрец. Вие двамата ще наследите моя трон, когато аз се прибера при моите близки….

–Татко! Аз все още вярвам, че ти ще…

–Не! Това, което ти казах, не е само мое желание. Това е решение и на съвета на жреците. Ти трябва да се подчиниш, защото по този начин династията ни ще продължи да владее. Аз зная, че си разумна и че ще приемеш това решение.

Княгинята не отговори нищо, а само стисна устни и въздъхна дълбоко.

Фараонът се направи, че не забелязва нищо, като с престорено усърдие започна да разбърква отново течността във врящото котле. в такова мълчание измина известно време.

–Добре! Съгласна съм! –Каза най-после княгинята.

–Радвам се! – отговори фараонът с усмивка, като спря разбър​кването на течността, хвана с две ръце главата на дъщеря си и я целуна по бузата. А след това извади  кърпичка и избърса сълзите от очите й.

–Когато големият пясъчен часовник отбеляза полунощ, фараонът събуди заспалата си дъщеря и й каза да отиде в спалнята си. Тя обаче поиска да спи в съседната на неговата спалня стая.

–Добре! – каза той. –Само че не ми се сърди, ако през нощта те събудя.

И наистина едва беше изминал един час откакто княгинята си беше легнала, фараонът тихо отвори вратата на нейната стая и пристъпвайки тихо и бавно, излезе през другата врата в коридора, като носеше в ръцете си някакво дървено сандъче. 

Княгинята го усети, но не му се обади. Едва на сутринта, когато фараонът се върна и отново премина през стаята й, тя го спря и го запита:

–Мога ли да зная къде беше, татко? Та ти спа само един час?

–Нали ти казах, че няма да можеш да спиш в тази 
стая? – каза фараонът.  –Аз всяка вечер излизам.

–А къде ходиш? – запита отново тя, като видя, че сандъчето пак беше в ръцете му.

–Сега, аз всяка вечер виждам, усещам онези тежки случаи на заболявания, които никой от жреците не може да излекува, и отивам в домовете на болните, за да им помогна, ако все още има надежда за живот, или да утеша домашните на починалия с надеждата за бъдещия живот, ако не мога да го спася.

–Но откъде намираш сили за всичко това? – запита зачудена княгинята. –Та ти нито ядеш, нито спиш като другите хора.

–Жив е този, който ми помага! Жив и всемогъщ! И ще бъде така дотогава, докато той ме повика при себе си!

–И когато спя, аз пак помагам. Тялото ми тогава лежи в леглото, а самият аз пък излизам навън. Навън, защото чувам, виждам и чувствам страданията на хората.

Княгинята разбра, че трябва да промени темата на разговора и затова го запита:

–Какво искаш за закуска?

–Чаша мляко и парче хляб.

–Но това е малко!

–Стига ми! – каза фараонът. – Иначе ще изгубя способността си да летя.

–Какво? Да летиш ли? – недоверчиво рече княгинята.

–Как? Не знаеш ли, че мога да летя? – отвърна с хитра усмивка фараонът – Че това е съвсем просто нещо. Ето на, виж!

И докато княгинята се опомни, фараонът подскочи леко нагоре и се залепи за тавана на високата стая, като се излегна там и впери смеещите се очи в дъщеря си.

–Е, какво? Вярно ли е? – се обади той отгоре.

–Вярно, вярно, татко! Кажи ми само, откъде да ти говоря. От тавана ли, или от пода?

–Слез, слез долу! Не мога да те чувам добре, като си горе.

Тогава фараонът плавно слезе на пода, качи се на кревата си, седна върху него с кръстосани крака и каза:

–Нашата 14-та династия произлиза от Първата небесна династия.

–А защо я наричаш небесна?

–Затова, защото е дошла направо от небето.

–Татко! Когато учех в Дома на Живота, един от жреците веднъж спомена същото нещо, но когато го помолих да ми даде повече обяснения, той замълча. Не можах да разбера, дали не знаеше нещо повече, или не искаше да говори повече. А  вечерта в онзи ден, когато запитах теб, какво значи това, ти ми каза, че още не му било дошло времето. Дали не е дошло вече това време, щом съм на 28 години?

–Дошло е! Ще ти кажа, но не сега и не тук. Ще видиш и ще чуеш неща, които ще ти обяснят всичко. Само че след това ще трябва добре да знаеш кога да говориш и кога да мълчиш относно тях. Това ще стане довечера. А сега трябва да излизам, защото в залата вече ме чакат много хора. Хайде! Донеси млякото и хляба.

През този ден княгинята отиде в Дома на Живота, за да види детето, което предишния ден, по нареждане на фараона, беше отведено там. Това беше школата при храма на Амон-Ра, в която се учеха децата на придворните и на жреците. Тя беше разделена на 20 класа според възрастта, общественото положение, трудолюбието, характера, ума и някои други качества на учениците. Преминаването от по-долен клас в по-горен не ставаше лесно. Имаше ученици, които дълги години стояха все в един и същи клас, а имаше и други, които за кратко време преминаваха по няколко класа. Имаше и случаи, когато някои ученици биваха изгонвани от дома, а понякога се случваше и така, че ученикът просто изчезваше – без да е напускал храма.

Учениците изучаваха науката за здравето и болестите и за техните лекарства, духовните нужди и храмовите служби, науката за Земята и  небето, науката за отношенията между народите и науката за бойното изкуство.

Това беше единственото висше училище в Египет. Народът имаше само начални училища, които се намираха под сенките на палмите в градовете и селата.

Детето Мойсей постъпи в дома под името Сети, приемен син на княгиня Амозе-Мериет-Амон.

То се зарадва много, като я видя, но беше достатъчно умно, за да не прояви шумно радостта си. За да могат да си поговорят по-спокойно, те отидоха в голямата градина, дето имаше сенчести дървета.

Сега майката за първи път научи как бяха изминали десетте години от живота на детето й. А когато накрая го запита, къде е баща му, то отговори, че не знае и че не го е виждало въобще.

Като чу това, княгинята въздъхна тежко и сълзи напълниха очите й. Скоро обаче се овладя и започна да дава съвети на детето си, как да се държи със своите учители-жреци, за да няма неприятности с тях.

Унесена в тези разговори, тя не усети как измина денят и след като се сбогува с детето, се прибра в двореца.

Скоро и фараонът се прибра в спалнята си. Този път той не поиска даже и чаша мляко.

–Трябва да дам почивка на стомаха си – рече той.

–Каква ще е тази почивка, щом като не си ял достатъчно?

–Остави! Аз вече ти обясних, че не мога да ям много – отговори фараонът. –по-добре ще бъде да ти разправя нещо относно нашия небесен произход.

–Точно това очаквах да чуя тази вечер – каза княгинята.

–Добре! Ела тогава да отидем в моята “звездна стая”.

“Звездната стая” се намираше на плоския покрив на главното здание на двореца снабден с остроумни механизми. Нейният куполообразен покрив можеше да се открива и закрива. Стаята беше пълна с папируси, наредени по лавиците, намиращи се край стените. В средата на стаята имаше голяма маса, върху която се намираха някои уреди за наблюдаване на звездите.

–Тази моя наблюдателница е достъпна и за някои от жреците – каза фараонът. – Аз имам обаче и друга, която се намира под върха на пирамидата на Хуфу, където освен мен не може да влезе никой друг. Там ще идем друг път. Ще видиш неща, които никой друг досега не е виждал.

Той взе един папирус от една лавица и го разгъна върху голямата маса. Княгинята с интерес се наведе над сложните чертежи, които бяха нанесени върху папируса, но след малко каза разочарована:

–Та това е картата на Слънчевата система, която ми е добре позната още от Дома на Живота.

–Точно така! – каза с усмивка фараонът. –Но задавала ли си сама на себе си въпроса, кой е виждал някога тази система със собствените си очи така, както е начертана тя тук? Откъде е дошло това знание за нея, щом като ние нямаме възможност да я наблюдаваме пряко?

–Татко! Ти като че ли искаш да ме изпиташ дали не съм забравила уроците за онези наблюдения, които са помогнали да се състави тази картина на слънчевата система. Не! Не съм ги забравила. Мога да ти ги разправя най-подробно.

–Хубаво! Хубаво! А какво знаеш за многобройните звезди, които пълнят небесния простор извън границите на нашата слънчева сис-
тема?

–Вярно! Почти нищо!

–Тогава аз ще ти покажа нещо, което не знаеш – каза фараонът и след като прибра от масата папируса, извади от джоба си един ключ, отключи с него вратата на дългия шкаф, който се намираше под лавицата, и извади оттам друг, много голям папирус.

–Гледай тази карта – каза той. –Това е карта на нашия звезден свят.

Княгинята веднага разбра, че никога по-рано не беше виждала такава карта.

–Това е карта на нашия звезден остров – продължи фараонът. Ето тук се намира неговият център. Оттук започват тези тринадесет извити опашки, които се състоят от безброй звездни системи, подобни на нашата. Ние се намираме тук, малко по-долу от средата на тази звездна опашка. А ние, владетелите от 14-та династия, сме първите потомци на първата наша династия, която е дошла на Земята от центъра на нашия звезден остров.

–Какво е разстоянието от този център до Земята и как е дошла тази династия от там до тук? – запита княгинята с явно недоверие.

–Слушай тогава! – каза фараонът. – това е дълга, много дълга история!

Така започна неговият разказ за Галактиката и за нейния център, за неговите жители и за тяхното галактическо строителство, за създаването на Земята и за първите хора, за произхода на народите и за небесната помощ, която не е преставала никога….

Този разказ продължи толкова много, че и двамата не можаха да дремнат нито за миг през цялата нощ. Първите лъчи на изгряващото слънце ги завариха наведени над картата на Галактиката, по която дългият тънък показалец на фараона шареше неуморно, като от устата му се сипеха едно след друго наименования на звездни системи, сведения за разстоянията между тях, описания на различни чудни светове, на чудните им растения, животни, хора и свръхсъщества…

Фараонът, който през цялата нощ не беше спирал да приказва, щеше да продължи да говори още, ако не беше забелязал, че княгинята най-после беше заспала от умора с глава, опряна върху масата. Тогава той се засмя тихо, вдигна я на ръце и я постави върху кревата, за да продължи там съня си. Самият той, като хапна няколко ябълки и смокини, слезе долу, в приемната зала, където отново бяха започнали да се събират многобройните държавни сановници. Там отново започна неговата ежедневна работа.

Този ден княгинята спа от сутринта чак до следобед, а на вечерта отиде при баща си и му каза с лукава усмивка…

–Татко, татко! Ти си истински гений. Аз винаги съм знаела, че си много умен и даровит човек, но и до ден днешен не знаех, че имаш такова бурно въображение и можеш да измисляш такива хубави приказки. Нещата, които ми разказа, аз не съм слушала никога преди това от никой народен майстор на приказки, от никой народен певец. Ти ще останеш в историята на Египет като най-добрия разказвач на вълшебни приказки.

–Добре, моето момиче! – каза фараонът. – Аз знаех, че няма да повярваш, че ти разказвам истински неща. Нищо! Нека да спим тази вечер. Да спим, защото и на мен ми се доспа. А утре вечер ще разбереш, че не съм ти казал нито една измислица.

На другата вечер фараонът отиде заедно с дъщеря си в стаята, дето приготвяше лекарствата.

–Разгледай това нещо! – каза той, като й подаде някакъв предмет, увит в бяло платно.

Княгинята разви платното. Вътре в него имаше някакво руло, широко към четири сантиметра, а дебело около десет. Тя едва намери края на тънката като ципа непрозрачна материя, от която се състоеше рулото и започна да го развива. Дълго продължи това развиване. След това, като се вгледа внимателно върху вътрешната страна на тази дълга тясна лента, забеляза, че тя беше покрита с някакви непознати знаци, като разви още рулото, видя, че тези знаци продължават още по-нататък непрекъснато.

–Развивай, развивай още! – каза фараонът, като забеляза, че дъщеря му се озадачи  дали да спре или да продължи развиването на рулото.

Княгинята го послуша. Тя развива рулото дълго време, докато върху пода се натрупа цял куп навивки.

–Знаеш ли колко е дълга тази лента? – запита фараонът.

–Откъде да знам?

–Тя е дълга точно 2000 лакти [25] и представлява само една десетохилядна част от общата дължина на формулата, която ти видя върху тази небесна материя. Или, казано по-просто, общата дължина на формулата, при широчина две дебелини на пръста [26] е  20 000 лакъта.

–А какво представлява тази формула, съставена от непознати за мен знаци?

–Това е схема на двойната спирала на една киселина, намираща се само в една жива клетка. Тя определя наследствеността.

–Нищо не разбирам от тези думи – каза напълно обърканата княгиня.

–Не се учудвам, че не разбираш! – каза фараонът. – Защото това нещо е известно само на десетина души на цялата Земя и всички те са го научили от безсмъртните братя, живеещи в Небесния Дом. От тях съм получил и аз това руло с тази малка част от формулата. А самата тази  двойна спирала на киселината на наследствеността видях с очите си под големия микроскоп на небесните братя.

–Какво е това микроскоп? – запита отново княгинята.

–Ето какво е той! – каза фараонът, като измъкна от един шкаф малко дървено сандъче, а от него извади някакъв блестящ метален уред, състоящ се от тръба, поставена на желязна подпора. – Само че това е съвсем малък уред, който няма нищо общо с онази огромна машина, която видях в Небесния Дом.

Сега той постави уреда на масата, извъртя под известен ъгъл стоящото под тръбата стъкълце, върху което капна капка вода и отправи към огледалцето лъч светлина, идещ от някакво прозрачно шишенце.

–Погледни сега от горния край на тръбата – каза той на княгинята, след като преди това сам долепи окото си към тръбата и я въртя нагоре-надолу известно време.

Княгинята долепи дясното си око към горния край на тръбата, гледа през нея няколко секунди, а след това си вдигна главата и запита учудено:

–Какво е това? Виждам някакви чудовища!

–Погледни, погледни пак! – отговори фараонът. – Гледай по-дълго време, за да не би аз да ти показвам фокуси и тези чудовища да изчезнат така, както изчезват миражите в пустинята.

Княгинята го послуша, но и след изминаването на доста дълго време чудната картина не изчезна. Там, в тръбата, тя ясно виждаше как тези непознати чудовища плуваха, гонеха се, бореха се…

–Още ли са там? – запита насмешливо фараонът.

–Още. Борят се и се изяждат едни други.

Тогава фараонът издърпа стъкълцето с капката вода и каза:

–Я погледни пак!

–Нищо няма вече! Само светлината ме заслепи. Какво значи това?

Дълго говори фараонът. Дълго разказва за мъничките животинки, които живеят във въздуха и във водата и които са толкова малки, че човешкото око не може да ги забележи. Дълго разказва за устройството на този малък уред, който увеличава толкова много образите на тези малки животинки, че те изглеждат като истински чудовища.

–А този лъч светлина от шишенцето как се получава?

–В това шишенце няма въздух. В средата му е опъната една много тънка жичка от особен метал, двата края на която  са свързани с две изолирани жици от мед, които отиват до онази черна кутийка. В кутията живеят едни съвсем малки животинки, подобни на онези, които видя под микроскопа, но още по-малки. Тях аз храня с оризови люспи, които от време на време сипвам във водата. А водата доливам, щом се поизпари.

–Е, добре! А защо свети шишенцето?

–Свети, защото както всички други животни, така и тези невидими животинки, живеещи в черната кутия, в резултат на жизнените им процеси отделят животворна сила, която прави жичката в шишенцето да свети. Получената светлина се препраща от поставеното зад шишенцето вдлъбнато огледалце във формата на ярък лъч до другото вдлъбнато огледалце, намиращо се под тръбата на микроскопа, което го препраща нагоре към окото. По пътя си този лъч преминава през стъкълцето, върху което се намира капката вода със “страшните чудовища”.

–Този микроскоп е малък. Той не прави голямо увеличение на нещата, които се виждат с него.

–Как? Нима могат да се виждат нещата още по-увеличени?

–Може! – каза фараонът и започна да й разправя за още по-големите микроскопи, намиращи се в Небесния дом, с който се виждат не само формите на тези небесни животинки, а и техните най-дребни частици, наречени “клетки”.

–А има и други, още по-големи микроскопи – заключи той, –които могат да виждат даже и устройството на онези “тухлички”, от които са изградени клетките.

–Ти виждал ли си тези неща? – запита княгинята.

–Ами да! Нали ти казах това снощи! Нали според теб това са измислици!

–Откъде имаш този уред?

–Получих го от звездните хора, когато бях при тях в Небесния Дом – отвърна фараонът.

–Какъв е този Небесен Дом? Къде е той?

–Небесният Дом се намира тук на Земята.

–Как така на Земята? Защо аз не съм го виждала?

–Защото той се намира на Земята, но не е в Египет, а високо в небето над нас и не стои на едно място, но с голяма скорост лети и прелита над всички земи и земни народи за съвсем кратко време.

–Защо никой не го е виждал?

–Защото е толкова нависоко, че не може да се забележи с човешко око.

–Ти как си го видял?

–Аз съм го видял и продължавам да го виждам не с обикновените, а с вътрешните си очи. Аз също така слушам онова, което ми казват звездните хора с вътрешните си уши. И говоря с тях с вътрешния си глас.

–Може ли някой, който няма твоите дарби, да види тези небесни хора, да ги чуе  и да разговаря с тях?

–Може, но само ако те пожелаят това.

–Как става това?

–Това може да стане само с онези хора, които те намират, че са достойни да научат нещо от тях и за тях.

–Не! Не! Аз питам как става това?

–Това става, като самите звездни хора им се явяват на сън или наяве или чрез специални апарати, изготвени от самите тях, които се намират на Земята от около три милиарда години насам. Те са поставили такива апарати на много места по Земята всред всички народи и ги откриват на достойни хора, когато слязат от своя Небесен Дом и тръгнат между хората.

–Слушай, мило дете! – прекъсна своя разказ фараонът. – Нека спрем за тази нощ нашите приказки, защото иначе пак няма да спиш.

–Добре, но нещата, които ми разправяш са толкова чудни, че не ми се иска да си легна.

–Въпреки това ние трябва да спим. Не бива много често да нарушаваме законите на живата природа, защото иначе ще бъдем наказани – каза фараонът. – Хайде, лека нощ!

На другата вечер разговорът продължи отново. Княгинята беше пълна с въпроси.

–Знае ли моят брат нещата, които ми разправяш?

–Много от тях са му вече известни, а други ще ви разкажа и на двамата след вашата сватба.

–А защо, щом си потомък на небето, не въведеш в нашата държава небесния ред, който ще бъде добър за всички хора? Защо не всички знаят, че нашата династия е небесна?

–Причините за това са много. Нашата държава е заобиколена от много други държави, чийто вътрешен строй е основан върху 
робството. Ако ние направим изведнъж вътре у нас резки промени в полза на народа, владетелите на съседните държави ще ни нападнат и унищожат, защото иначе ще има опасност от разбунтуване на техните собствени народи. От друга страна, ние знаем, че плодовете не бива да се късат, преди да са узрели. Хората от народа още не са достигнали до онова съзнание, при което ще могат да се управляват сами.

–А как ще се развива народът, щом като за него няма висши училища?

–Фараоните от Първата династия се опитаха да създадат такива училища, но срещу тях се надигнаха онези сили, които бяха под влиянието на господаря на злото и ги свалиха от трона. Затова ние, фараоните от Четиринадесетата династия, сме по-внимателни. Сега засега народът получава началното си образование в училищата, които се намират във всяко селище. При другите династии и тях ги нямаше.

–А защо вие, потомците на звездните хора, не наложите вашия небесен ред със силите, с които разполагате?

–Защото първият небесен закон гласи: “Никакво насилие! По-добре късно, отколкото преждевременно!” Спомни си отново за неузрелите плодове!

–Какво е онова, което правиш тайно, без знанието на жреците, които се намират под влиянието на господаря на злото?

–И аз и онези жреци, които желаем доброто на народа, без да даваме гласност на това, вършим много нещо за народа. Моят живот е изпълнен с непрекъсната грижа за другите хора. Той е, който ми помага за пробуждането и развиването на скритите в мен наследствени небесни качества. Ти видя вече едно от тези качества – моето издигане във въздуха. Ще видиш, че аз мога и да летя. Друг път ще ти разправям повече за тези неща. Сега мога да ти кажа само, че нощем ходя сред народа не само за да лекувам, но и за да уча някои подходящи хора на неща, потребни за всички. Те от своя страна предават тези знания на народа. Денем, в дните, когато не приемам посетители в двореца, аз обучавам мои ученици, които после стават народни учители. Същото нещо правят и някои от жреците. И те и аз, обаче, когато ходим всред народа, се преобличаме и дегизираме, за да не ни познаят синовете на мрака.

–А не ви ли познават вашите ученици?

–Не! Ние и на тях не се разкриваме. По този начин, без да има народни висши училища, знанието се разпространява… Ние се стараем да разширяваме съзнанието на нашия народ.

–Сега разбирам, защо когато разговарям с който и да е наш 
селянин, забелязвам, че въпреки малкото му знания, в него проличава добър ум и здрав характер.

–Нашата династия успя да въведе и съботната почивка за народа. Преди тази мярка, в продължение на хилядолетия, хората ни са работили непрекъснато, без почивен ден. Сега работят шест дни, а седмия почиват.

–А защо вие, фараоните от Четиринадесетата династия, имате само по една жена?

–Това е традиция, завещана ни от Първата династия. Това е небесният ред, който прогласява равенството между мъжа и жената.

–А другите династии?

–Другите династии кои повече, кои по-малко са изпадали под влиянието на господаря на злото, който непрекъснато ги е съблазнявал с три неща – властта, парите и жените.

–Кой е този господар на злото?

–Това е много дълга история, която ще ти разкажа друг път. Знай само, че това е едно действително съществуващо, почти безсмъртно същество, което е враг на човешкия род и прави всичко възможно за унищожаването му. С него обаче се борят много по-съвършени светли същества, които бранят човешкия род и подпомагат неговото развитие.

–Ти виждал ли си този господар на злото?

–Не, но често чувам съблазняващия му глас. Светлите същества обаче съм виждал. Те са идвали при мен и аз съм ходил при тях. Аз и сега съм в непрекъсната връзка с тях. Спомни си за микроскопа и за дългата формула на киселината на наследствеността. Знай, че има и други хора по света, които са във връзка с тях. Аз самият често пъти се виждам и разговарям по вътрешен път с тези хора. Някои от тях имат същото обществено положение като мен. Така ние образуваме едно голямо, тайно, духовно братство, което, в границите на конкретните условия прокарва в живота много от основните закони на небесното царство.

–Има ли такива хора и в съседните ни страни?

–Има.

–Защо тогава воюваме понякога с тях?

–Защото и тези хора не всякога могат да се справят с егоистичните интереси на някои техни влиятелни групи и среди. От започването на царуването на нашата Четиринадесета династия, макар че аз съм вече четвъртият неин фараон, е имало само две войни и то не по наша вина, а през 35-те години на моето царуване аз не допуснах нито една война. Надявам се, че когато твоят брат и ти поемете управлението във вашите ръце, ще продължите този мир.

–Ще ни свържеш ли с тези съседни приятели на мира?

–Твоят брат вече е във връзка с тях. Той ще те запознае с тях. За непосредствената си връзка обаче с тях ти трябва да развиеш вътрешното си виждане и слушане, макар че ще имаш на разположение и други, изкуствени средства за свързване с тях. Ти си също дете на Четиринадесетата династия и носиш в себе си даровете на небето. Аз ще те науча как да ги развиеш. 

–Благодаря ти, татко, за твоята грижа. Кажи ми само, щом като нашият род притежава тези вътрешни дарби за свързване с други хора и с по-висши същества, защо тогава ползваме и изкуствени средства?

–Затова, защото тези дарби са с ограничени възможности. Освен това и ние като хора не всякога сме в състояние да ги проявяваме и използуваме. В такива случаи именно  употребяваме изкуствените средства, онези чудесни апарати, дадени ни от братята на Небесния Дом.

–Ще мога ли и аз да ги видя и ползвам?

–Разбира се. Имай само търпение! А сега чуй нещо относно твоето дете. Веднага след неговото раждане аз направих неговата звездна карта. Звездите ми казаха, че то ще има велико и бурно бъдеще.

–Как! Да не би…

–Не! То няма да стане фараон. То ще стане водач на еврейския народ.

–Как! На евреите? На тези презрени от нас хора?

–Да. На този дебелоглав, но способен народ, който ще го измъчи и ще му създаде много и много трудности.

–Как ще стане това, щом евреите нямат своя държава?

–Е! Няма да ти разправям онова, което и самите звезди не могат да ми кажат точно. Твоят син ще заведе своя народ до определената за него страна, но самият той няма да може да влезе в нея. Това обаче ще стане след много години, когато нито ти, нито твоят брат ще бъдете на този свят.

–В жилите на твоя син тече смесена кръв. Чрез теб тя идва от Небесното царство, а чрез баща му от този дебелоглав народ, който е потомък на господаря на злото. Тази негова смесена кръв ще го влече и нагоре към небето и надолу към царството на сенките. Той няма да може да завърши онова, което ще започне, затова защото няма да е напълно подходящ за такава велика цел. Още по-малко годен за нея е и еврейският народ. Небето обаче ще допусне този голям опит, който ще даде своя резултат много години след смъртта на твоя син, когато всред еврейския народ ще дойде пратеникът на Небето. Най-големият от големите. Той ще довърши онова, което ще започне твоят син.

Като изслуша тези думи на баща си, княгинята потъна в мълчание. Фараонът също се замисли. Тишината продължи дълго.

На другия ден сутринта княгинята отново отиде в Дома на Живота. Там тя дълго говори със своето дете под сянката на едно голямо дърво, дълго го милва и целува. И сълзи капеха от големите й красиви очи.

В подобни разговори между бащата и дъщерята изминаха и останалите вечери. Дойде най-после и денят на сватбата. Тя мина съвсем скромно. Веднага след нея фараонът съобщи на събраните в храма първенци и жреци, че се отказва от престола в полза на сина си, който  беше провъзгласен за фараон под името Аменхотеп III.

На другия ден досегашният и новият фараон имаха дълъг разговор насаме в познатата вече скромна спалня на бащата. А вечерта при тях дойде и новата фараонка. След като хапнаха съвсем малко, старият фараон каза:

–Мили деца! Радвам се, че вие заедно поемате управлението на нашата страна. Помнете, че вашите усилия ще имат резултат само ако вървите по небесния път. Вие и двамата трябва да се поставите на разположение на Големите Братя от Небесния Дом. те ще ви помагат да водите нашия народ към мечтаното от хилядолетия Небесно царство. За тази цел вие трябва да станете небесни хора. Развийте и ползвайте съществуващите у вас вътрешни дарби, според дадените ви от мен напътствия. А когато стане нужда мигновено да се свържете с Големите Братя от Небесния Дом и не сте в състояние да се свържете с тях вътрешно, ползвайте чудния апарат, който се намира в неизвестната на никого моя стая, незнайна до днес и на вас. Пазете и вие тайната на тази стая. Предайте я само на вашите деца, когато дойде времето и то, ако те заслужат това.

След тези думи фараонът заведе децата си в стаята за лекарства и натисна с пръст едно място върху дясната й стена, където не се забелязваше никаква врата. Миг след това обаче част от стената послушно се плъзна встрани. Тогава бащата натисна друго място отдясно на отворилата се врата. Изведнъж съвършено тъмната стая светна.

–Вървете точно след мен и внимавайте да не паднете – каза бащата. Сега и тримата внимателно минаха по една пътека, обградена от двете й страни с перила, и стигнаха до три удобни стола. Бащата седна на най-десния, а синът и дъщерята – на средния и левия.

Едва сега синът и дъщерята можеха да видят, че стаята, в която бяха влезли, беше съвършено обла и че стените й бяха чисто бели. А точно пред тях се намираше някаква продълговата масичка, с няколко копчета върху нея.

Бащата натисна едно от копчетата и пътеката, по която бяха минали се откъсна от мястото си при вратата на стаята и увисна надолу. Тогава се видя, че столовете стърчат точно в средата на облата стая, върху някаква колона.

Сега бащата натисна друго копче. Вратата се затвори сама и светлината угасна, когато беше натиснато трето копче, стената, намираща се пред тримата, като че ли се разтвори и те полетяха към небето…

Кратък беше техният полет, много кратък и не мръднаха те в това време от столовете си, които си стояха на местата, там, върху колоната в облата стая. Не! Не те бяха полетели към небето, а небето беше полетяло към тях…

Не след дълго пред тях се яви един красив и усмихнат човешки образ, който със звучен глас им заговори на техния египетски език:

–Здравейте, мили хора! Кажете с какво можем да ви услужим?

–Ние те молим да ни свържеш с нашия баща Адонай – каза ста​рият фараон.

Миг след това пред тримата египтяни блесна огненият образ на велико небесно същество, олицетворение на върховната любов и върховният разум.

–Радвам се, че се виждаме! – проговори Адонай с топлия си бащински глас.  – Поздрав на теб, Ламаел, сине мой! Отдавна исках да се видя с теб, но знаех, че си много зает. Кажи онова, което имаш да ми кажеш!

–Не смея да погледна към теб, мили татко! – каза фараонът, който беше скочил на крака, беше свел поглед надолу  и се беше привел в най-благоговеен поклон, с разперени встрани ръце. И синът и дъщерята, едновременно с техния баща, неволно бяха скочили на крака при появяването на божествения образ и също бяха свели погледите си надолу, защото не можеха да издържат силната светлина, излъчваща се от него.

–Не бойте се! Погледнете към мен! Нищо лошо няма да ви 
стане! – каза ласкаво Адонай.

Едва тогава и тримата издигнаха главите си. Очите им скоро се нагодиха към силната светлина на божествения образ, която ги обгърна изцяло и вля в тях някаква жива сила.

–Говори, Ламаел, говори! Аз те слушам най-внимателно!  – прозвуча отново топлият глас на Адонай.

–Татко мой! – заговори старият фараон. –Тридесет и пет години се старах да водя нашия народ по светлия небесен път. Това, което успях да направя за това време, е съвсем малко в сравнение с онова, което трябваше да се направи. Ти знаеш колко трудно се работи със земните хора, колко голяма е противодействащата сила на злото и невежеството. Работих с всичките си сили и макар че все още съм с добро физическо здраве, отстъпих мястото си на моя син и моята дъщеря, защото те са млади и достойни за него. Аз те моля да ме освободиш вече от тази земна задача, за да се върна в нашия небесен свят, по който отдавна тъгувам. Аз можех да се обърна направо към теб без помощта на твоя апарат, но го направих нарочно, за да запозная с него моите деца, за да ги свържа с теб, за да помоля и за тях твоето ръководство, което ти никога не си ми отказвал.

–Хубаво, хубаво, Ламаел! Здравейте, мили деца на моя син! Знайте, че винаги когато потърсите моята помощ за добро, аз ще бъда до вас, аз който съм проводник на нашия вечен и безсмъртен баща. А ти, Ламаел, макар че свърши голяма част от твоята земна задача, ще трябва да поработиш още десет години, сега вече не като фараон, а като неизвестен на никого наставник на народа. Едва след навършването на тези десет години ще можеш да се върнеш в нашия небесен Дом, а след това - в Небесното Царство, откъдето, когато пожелаеш ще можеш да получиш нови задачи в някоя друга звездна система на нашата Галактика. Бъди благословен!

Разговорът между тримата фараони и Адонай продължи много дълго. А когато завърши и небесният образ изчезна, тогава и тримата – бащата и синът, и дъщерята в продължение на три часа останаха на своите столове, потопени в дълбок размисъл, потопени в светлина на върховно щастие.

На другия ден фараонът изчезна. Всред народа скоро се понесоха слухове за появяването на някакъв неизвестен светец, който скитал из цялата страна и учел хората на знания и добро.

